khistorydata/jeongjo-sjw-relations huggingface dataset:
정조 16년
壬子十一月十一日酉時上御誠正閣右承旨入侍時右承旨金孝建假注書鄭文始記注官金良倜承膺祚判府事金鍾秀以次進伏訖上曰屢歲積阻之餘復見卿面深以慰喜卿亦不見予久矣予之顔貌果何如耶鍾秀曰仰瞻玉顔有勝於前日矣上曰顔色雖若勝前而精力則甚憊矣鍾秀曰王大妃殿氣候何如上曰一樣矣鍾秀曰惠慶宮氣候何如上曰一樣矣上曰向日傳諭已略言之而聞卿加人一等之孝令人不覺感動矣夏間前右相疏誠可怪矣伊時賓筵前右相微發柳星漢窩窟根柢等語故予甚怪之問其所從來則始乃糢糊說去予曰卿非目覩耳聞則何如是容昜說道若其不實則當有反坐之律卿何生怯太過發此沒着落之語乎仍爲慢應磨滅而罷矣其後因九宗事前右相忽有大同小異之說而未及詳問大抵九宗事旣犯莫重若以先大王之心爲心則當作何懷不可半刻留置故半夜親問仍卽收殺若問其相親往來處則恐有他慮故亦不問此則卿可諒之乎厥後負罪之疏論卿之章莫非惶怯中出來者予亦有不賜批之疏毋論如此如彼到今不必更事云云昨今傳敎爲卿節拍暫用權道不如是豈如此速出場乎鍾秀曰莫非聖恩攸暨而今何敢更事煩瀆至留中之疏事旣當着於臣身何可不言乎上曰別無他語日後當使卿一見矣鍾秀曰星漢之窮凶極惡與魯僖彙晩別無異同而抛置不問此雖出於好生之德意不可一向如是此等凶逆如法處斷然後義理益明人心㡳定矣上曰大於此者旣置勿問則如此不怕天不怕地不識人事之類何足責也已自黃海都事時已知其爲人之怪怪矣當初泛看至賜無此作之批矣更思之果是凶言故還收初批矣至於李瑀等疏予豈樂聞此何等莫重莫嚴不敢言不忍聞之言而當初不禁欲爲洞諭使世人知此箇義理而所謂南學疏卽令赴火予雖不見而誠甚憯怪云矣鍾秀曰至於永僖所犯何如而尙今置而不問誠不能無憾於天地之大矣上曰此則予亦自有深長慮矣上曰卿當留京乎鍾秀曰病勢有難留京卽欲下鄕計矣上曰然則時時往來無妨矣仍命退諸臣以次退出
정조 16년
行都承旨沈煥之坐左承旨申獻朝坐右承旨金孝建坐左副承旨李書九坐直右副承旨李文會坐同副承旨鄭致淳坐直注書徐有聞徑出李海淸病假注書李弘達未仕進鄭文始仕直事變假注書申龜朝仕
정조 16년
李書九啓曰大司憲李𡊠執義宋民載掌令金達淳崔重圭持平宋俊載朴孝成呈辭監察茶時之意敢啓傳曰知道
정조 16년
鄭致淳啓曰自明日至十六日國忌齋戒正日相値視事頉稟之意敢啓傳曰知道
정조 16년
申獻朝啓曰卽者中樞府錄事來言判府事金鍾秀楊州地出去云係是大臣去就敢啓傳曰知道
정조 16년
傳于鄭致淳曰同副承旨入侍
정조 16년
承旨前望單子入之沈煥之李書九落點
정조 16년
申獻朝啓曰卽者注書徐有聞謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招何如傳曰允
정조 16년
注書徐有聞徑出代以李弘達爲假注書
정조 16년
傳于沈煥之曰差使員上來守令皆令除辭朝當日下送
정조 16년
傳于沈煥之曰以永興山四社民戶招徠事屢勤飭諭雖蠲三年之稅而近見道啓其所還集比江界不啻九牛之一毛此蓋由於欲還而必因公私舊逋之宿債有咨且却顧而然不然何苦旅托他鄕無回戀故土之情乎該府四社舊還一竝蕩減如是處分之後營納邑納之當捧未收者若或一毫侵徵其可曰有道伯邑宰乎竝以此意令廟堂嚴飭該道而該倅今適以差員還下去亦令廟堂面飭下送事句管堂上知悉苟究原初生弊亦由於山社穀多而然穀多之弊亦不難知豈非道伯守令之罪乎此敎之後若不嚴立科條永定劃一之式則道伯無所逃其罪一體嚴飭道內他邑如有似此之弊亦令着意釐正
정조 16년
傳于沈煥之曰長興庫貢人詢瘼有從長釐正之命貢市堂上有闕之代吏曹判書徐有隣差下爛熳商確後日次對諸條使之稟處
정조 16년
禮曹參議前望單子入之尹行元落點
정조 16년
備邊司薦望以李秉模爲平安監司
정조 16년
沈煥之啓曰吏曹郞廳來言平安監司下批政事取稟傳曰當日爲之
정조 16년
有政吏批判書徐有隣參判李在學進參議李冕膺病行都承旨沈煥之進以李命植爲戶曹判書李文源爲刑曹判書黃昇源爲禮曹參判鄭昌順爲判義禁閔鍾顯爲知義禁曺允大爲同義禁洪秀輔爲知春秋李秉鼎爲同經筵沈豐之爲同成均金文淳爲掌樂提調朴祐源爲奉常提調沈煥之爲司譯提調吳載純爲宗廟提調鄭昌順爲軍器提調平安監司單李秉模故僉知權濡贈吏參例兼學生權后泰贈吏議例兼學生權聖任贈司僕正已上右尹權以綱三代追贈
정조 16년
兵批判書鄭昌順病參判曺允大未肅拜參議李益運入直進參知李殷模未肅拜左承旨申獻朝進副護軍洪允復副司直鄭好仁申耆竝單付
정조 16년
李文會以戶曹言啓曰頃以鴻山藍浦海南等三邑田稅米太及宮稅米過限不納當該守令拿問嚴處事本曹草記批旨內宮納則以年來太解弛纔有飭敎雖有此草記此外稅大同米果無愆期之事乎限合氷前如有未輸守令無論尤甚邑與否該守令爲先拿致營門從重決杖依事目拿問重勘可也事命下矣藍浦縣田稅米太宮納米及海南縣田稅米宮納米其間盡數來納至於鴻山縣則宮納米一百五十一石零田稅太一百七十四石零已爲上來田稅米五百四十五石零內二百七石零亦已上來其餘米三百三十七石零今至合氷不爲來納揆以紀綱誠極寒心當該守令令本道指名現告拿致營門從重決杖後令該府拿問嚴勘不飭之道臣從重推考何如傳曰允守令待畢賑拿處如非賑邑待畢捧糴拿處可也
정조 16년
申獻朝以刑曹言啓曰因奉常寺啓辭冬至祭物監封時謂以油淸加封咆喝郞官毆打貢人之玉堂引陪過齋後嚴加各別照律草記事命下矣取考律文則大典通編支供條有曰各司支供雜物捧上時濫徵作弊者無論贓多少殘驛徒三年依此律罪人吉光春黃海道遂安郡位羅驛徒三年定配所卽爲押送之意敢啓傳曰知道
정조 16년
壬子十一目十二日辰時上御重熙堂同副承旨入侍時同副承旨鄭致淳假注書鄭文始記注官金良倜承膺祚以次進伏訖上命致淳書傳敎曰承旨前望單子入之待下批牌招察任仍命退承史以次退出
정조 16년
行都承旨沈煥之坐左承旨申獻朝坐右承旨金孝建坐直左副承旨李書九坐右副承旨李文會坐直同副承旨鄭致淳坐注書李海淸病一員未差假注書李弘達仕鄭文始仕直事變假注書申龜朝仕
정조 16년
李書九啓曰大司憲李𡊠執義宋民載掌令金達淳崔重圭持平宋俊載朴孝成呈辭監察茶時之意敢啓傳曰知道課製相妨掌令金達淳正言韓用鐸許遞
정조 16년
沈煥之啓曰新除授兵曹參判曺允大除拜後過三日不爲出肅依定式推考警責仍卽牌招察任何如傳曰允
정조 16년
傳于鄭致淳曰禮房承旨馳詣永陵奉審摘奸以來
정조 16년
兵曹口傳政事副司果金達淳韓用鐸李集箕竝單付
정조 16년
行都承旨沈煥之坐左承旨申獻朝緣故出右承旨金孝建坐左副承旨李書九坐直右副承旨李文會坐同副承旨鄭致淳坐直注書李海淸仕一員未差假注書鄭文始仕直事變假注書申龜朝仕
정조 16년
藥房都提調洪樂性提調徐有隣副提調沈煥之啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 16년
李書九啓曰大司憲李𡊠執義宋民載掌令崔重圭持平宋俊載朴孝成呈辭掌令一員未差監察茶時之意敢啓傳曰知道
정조 16년
李書九啓曰禁衛營將官來言今日本營軍兵日次私習云矣敢啓傳曰後日次爲之
정조 16년
李書九啓曰御營廳將官來言今日本廳軍兵日次私習云矣敢啓傳曰知道
정조 16년
鄭致淳啓曰戶曹判書李命植判義禁鄭昌順同義禁曺允大除拜後過三日不爲出肅依定式推考警責仍卽牌招察任何如傳曰允
정조 16년
金孝建啓曰右議政金履素爲承候來待矣傳曰入侍
정조 16년
金孝建啓曰時原任閣臣爲承候來待矣傳曰人侍
정조 16년
傳于鄭致淳曰傳香承旨馳詣宗廟景慕宮奉審摘奸以來
정조 16년
以全羅監司鄭民始狀啓長興府來德等四島田畓結數修成冊上送令該曹稟處事傳于沈煥之曰竝依狀請施行事回諭
정조 16년
申獻朝以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 16년
鄭致淳以成均館大司成意啓曰生員臣洪祜淵課策二十篇考入事命下矣臣依下敎加點抹以入之意敢啓傳曰知道
정조 16년
壬子十一月十四日辰時上御誠正閣藥房入診大臣閣臣承候入侍時提調徐有隣副提調沈煥之記事官李海淸記注官金良倜承膺祚檢校直閣南公轍右承旨金孝建假注書鄭文始右議政金履素檢校提學吳載純原任直提學朴祐源原任直閣鄭東浚徐鼎修尹行任檢校直閣徐榮輔醫官金光國李翊臣李敬培張宅祚李惟鑑吳仁豐以次進伏訖履素等曰連日齋居之餘聖體若何上曰一樣矣履素等曰王大妃殿氣候若何上曰一樣矣履素等曰惠慶宮氣候若何上曰一樣矣有隣曰醫官今方待令使之診候何如上曰不必入診矣上曰酬應亦多矣卿等早爲退去可也命退諸臣以次退出
정조 16년
行都承旨沈煥之坐左承旨申獻朝病右承旨金孝建坐左副承旨李書九坐右副承旨李文會坐直同副承旨鄭致淳坐直注書李海淸仕一員未差假注書鄭文始仕直事變假注書申龜朝仕
정조 16년
李書九啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 16년
以咸鏡監司金憙狀啓朔膳物種中生靑魚生瓜魚限內不得封進惶恐待罪事傳于沈煥之曰勿待罪事回諭
정조 16년
傳于李書九曰左副承旨入侍
정조 16년
以慶尙監司鄭大容狀啓金山郡守李性淳年滿七十限麥秋勿許遞改事傳于鄭致淳曰旣請仍任可知其善治而奉法特許狀請此意回諭于嶺伯湖南守令之瓜雖近而治不劣者今都政亦勿遞改而瓜近者之限麥秋仍任外似責成實則可笑渠輩看作五日京兆吏民認爲已遞之官若此而何以爲益於懷保之政乎瓜近及年滿守令仍任之類來月考績別具啓本謄題治績以聞事令廟堂分付三南道臣
정조 16년
吏曹口傳政事谷城縣監李性重興陽縣監高廷憲相換
정조 16년
以忠淸監司李亨元狀啓淸風府使洪喜榮新昌縣監趙明師平澤縣監鄭養善等罷黜事傳于沈煥之曰係是民事豈可以坐齋踰日令該曹素有聲績及或人固可堪而必優於前倅者口傳另擇待下批今日內下送事分付
정조 16년
吏曹口傳政事以徐簡修爲淸風府使鄭述仁爲平澤縣監鄭昌耆爲新昌縣監
정조 16년
以淸風府使望筒傳于鄭致淳曰趙觀鎭承傳待他窠先卽收用今日政新昌倅似未署經以渠精明何待署經曾無除署經之事今番則特爲除署經下送城門仍留今夜內一竝嚴飭發行
정조 16년
刑曹啓目粘北淸府使申光祜洪原縣監丁志元咸興兼官中軍李殷昌定平府使鄭獜采等推考緘答云云各杖八十收贖竝只公罪是白乎味右律以施行何如判付啓依允爲旀申光祜李殷昌假功減一等爲良如敎
정조 16년
壬子十一月十五日辰時上御重熙堂左副承旨入侍時左副承旨李書九假注書鄭文始記注官金良倜承膺祚以次進伏訖上命書九書榻敎曰湖南瓜近守令仍任中谷城縣監李性重與興陽縣監高廷憲口傳相換自到任日更爲計仕仍命退承史以次退出
정조 16년
行都承旨沈煥之坐左承旨金孝建坐直右承旨李書九坐左副承旨安廷玹未肅拜右副承旨李文會坐直同副承旨鄭致淳坐注書李海淸仕直一員未差假注書鄭文始仕事變假注書申龜朝仕
정조 16년
李文會啓曰大司憲李𡊠執義宋民載掌令崔重圭持平宋俊載朴孝成呈辭掌令一員未差監察茶時之意敢啓傳曰知道
정조 16년
沈煥之啓曰左承旨申獻朝今日不爲仕進卽爲牌招何如傳曰許遞前望單子入之
정조 16년
承旨前望單子入之安廷玹落點
정조 16년
鄭致淳啓曰右議政金履素爲承候來待矣傳曰入侍
정조 16년
鄭致淳啓曰藥房提調徐有隣副提調沈煥之爲承候來待矣傳曰入侍
정조 16년
鄭致淳啓曰時原任閣臣爲承候來待矣傳曰入侍
정조 16년
以黃海監司李敬一狀啓道內各邑社壇城隍神室待明春修改事傳于李書九曰只說祭壇申飭形止而已尙廉奉法一款之縷縷下敎初不一言槪及於祗受形止近來狀啓支蔓之辭雖嚴禁而祗受措語之問東答西萬萬駭然特以道內舊還今年拔例從便分捧必欲使實效下究此時方伯不可遞昜姑安徐此狀啓還下送捧納承旨從重推考舊還事當發遣御史考其道伯以下勤慢小民之眞正蒙惠某某邑當捧條幾石星火狀聞以爲繡行齎去之地事令政院題送於書目
정조 16년
傳于李文會曰新昌縣監鄭昌耆除朝辭下送
정조 16년
禁府啓目罪人洪明浩李翼晉口招云云發問目更爲嚴問則其矣等駭惡擧措悖戾情狀今始一一遲晩所當依例重勘是白乎矣旣有捧草供以入之命上裁何如判付啓通朝之至庸特殘者兩囚是去乙乃敢犯此無於前之罪惡求之古昔狂妄不惜死之匹夫亦未聞焉此豈獨渠輩之罪也所以致此者一則廷臣之不誠無嚴二則弊習之如水漬紙也靜究後弊將至於不君不臣而懿溫出矣苟有不然者則唉彼勝不武之兩囚何故不念恕蠅之戒一問再問治若頑濫之類乎渠等之如此如彼且無論問其職則承宣也顧其責則出納也目見其恬然淩犯之擧恕其情而貸其罪則尙可曰有朝廷乎今番處分旣嚴且正此後大小諸臣庶有懲前屛息之望其爲朝廷之尊等分之正豈比於百永僖之正法乎罪人洪明浩絶島金甲島勿限年定配李翼晉邊遠定配洪義榮蔭官之不識格例尙可說也親年之七十者許令留養一子載在法典且其長子又況大臣之子乎定配收贖奪告身放送李庚運新入院中不識東西伊時擧措別無參涉削職放送爲旀卿等段置今日問目猶可謂黥補三堂非年老則親老者定配亦爲收贖以奪告身減等放送爲旀宋鍈段未付軍職初不參坐云傳旨勿論爲良如敎
정조 16년
壬子十一月十六日辰時上御誠正閣大臣時原任閣臣藥房承候入侍時同副承旨鄭致淳假注書鄭文始記注官金良個承膺祚右議政金履素檢校提學吳載純原任直提學朴祐源原任直閣徐鼎修鄭東浚尹行任檢校直閣徐榮輔南公轍提調徐有隣副提調沈煥之記事官李海淸以次進伏訖履素等曰連日淸齋之餘聖體若何上曰一樣矣履素等曰王大妃殿氣候若何上曰一樣矣履素等曰惠慶宮氣候若何上曰一樣矣上曰近來考見賑恤廳文書則遺棄收養之命何等縷縷而以嶺南七十州之大如是絶罕豈可成說乎履素曰遺棄兒收養之命實出我聖上字恤無告之至意行之八九年之間其所全活不啻多矣其在道臣守令對揚之道宜不容一毫少忽而東伯則以關東之偏小誠心搜訪月有登聞嶺伯則以本道幅圓之廣僅止於一二之數巡宣之責仰體之道固如是乎事之寒心莫此爲甚慶尙監司鄭大容姑先從重推考使之着意搜訪以聞雖以湖西道臣言之五十餘州守令豈無他不堪任之人而乃以無勢或卑微之類强覓論罷有同塞責者然揆以事體殊涉駭然忠淸監司李亨元亦爲從重推考何如上曰依爲之出擧條煥之曰昨伏見慶尙監司鄭大容狀啓則金山郡守李性淳以年限已準之守令別無治績之著聞而乃請麥秋前仍任至蒙允許矣夫年滿七十不得爲守令卽是國朝金石之典也而自下所不敢低昂則爲道臣者何得容昜請仍乎慶尙監司鄭大容從重推考何如上曰依爲之出擧條仍命退諸臣以次退出
정조 16년
行都承旨沈煥之坐左承旨金孝建坐右承旨李書九坐直左副承旨安廷玹坐右副承旨李文會坐同副承旨鄭致淳坐直注書李海淸仕一員未差假注書鄭文始仕直事變假注書申龜朝仕
정조 16년
安廷玹以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
安廷玹啓曰禁衛營將官來言今日本營軍兵日次私習云矣敢啓傳曰知道
정조 16년
安廷玹啓曰御營廳將官來言今日本廳軍兵日次私習云矣敢啓傳曰知道
정조 16년
李書九啓曰來二十一日朝參日次矣敢稟傳曰停
정조 16년
鄭致淳啓曰來二十一日輪對日次矣敢稟傳曰爲之
정조 16년
傳于沈煥之曰前注書徐有聞敍用還付翰林牌招入直
정조 16년
傳于沈煥之曰聞其筋力尙云不衰度支重任豈爲影職除拜之後不爲出肅事體所在不容若是兼戶曹判書李命植推考申飭行公仍自政院牌招
정조 16년
傳于沈煥之曰傳旨當啓下雖未參坐無言於職掌甚駭然其後尙無引義之一言揆以廉防有難强令察任同義禁宋鍈遞差時帶禮堂及有實病知事同知事竝許遞前望單子入之待下批牌招察任
정조 16년
李文會啓曰戶曹判書李命植牌不進推考傳旨今方捧入而特敎申飭之下如是違牌事甚未安更爲牌招何如傳曰允
정조 16년
行大司憲李𡊠執義宋民載司諫鄭東觀掌令崔重圭持平宋俊載朴孝成啓曰臣等俱以無似本不合於耳目之任而只緣大論方張懲討是急他不暇顧章皇出肅略效沐浴之義而日昨蔡濟恭放送之命忽下於千萬夢想之外噫彼濟恭負國之罪遠竄之啓纔蒙允從而全釋之擧反歸銷刻臣等相顧愕眙不勝駭憤非不知慶忭之日瀆擾之爲悚惶而忠憤所激按住不得短箚聯陳恭俟處分卽伏見批旨下者以非時冒瀆責敎截嚴繼而有重推之命誠意未孚輿憤莫洩臣等滿心慙恧無地自容以此情踪其何敢一刻晏然於臺次乎請命遞斥臣等之職答曰勿辭
정조 16년
李書九啓曰大司憲李𡊠執義宋民載司諫鄭東觀掌令崔重圭持平宋俊載朴孝成一日再啓煩瀆退待物論矣敢啓傳曰知道
정조 16년
傳于李書九曰瀆擾之罪與避嫌兩司無異況更漏已下之後乎又況僚臺引避晏然在闕中亦豈成說乎且況未承批之疏卽不過言事非辭職乎以此以彼處義卽當大司諫徐榮輔從重推考
정조 16년
大司諫徐榮輔啓曰臣人器無似本不合於淸朝耳目之任而日前薇垣除旨遽下於喉院坐直之時逃遁不得章皇出肅伏見目下處分之失當冒陳短疏仰請察納非不知深夜瀆擾之爲懼而良以事關懲討不容泯默恭俟屢日批旨尙靳誠未孚格心切愧恧間因內閣番次之苟艱而冒沒持被俄於兩司諸臺之引避而晏然在闕徒知未承批之例當縮伏不念同其罪之義無區別矇不覺悟未卽來避致有特敎重推之命臣滿心慙悚無地自容以此情踪其何敢一刻仍冒於臺次乎請命遞斥臣職答曰事事昧例莫甚觀於閣番之稱以臺銜多日推托亦豈成說乎閣規皆倣玉署春坊而玉署諸任皆實銜姑捨是春坊則有兼銜兼銜之帶臺職者行公於實兼兩任旣詣臺又登筵在直分司直中詣臺以用此例之意旣有定式行之已有年今番何以逡巡乎又於避啓逡巡之後身在直中處置之卽爲經宿以此以彼非昧例而何然不可以此輕遞言官勿辭
정조 16년
李書九啓曰大司諫徐榮輔一日再啓煩瀆退待物論矣敢啓傳曰知道
정조 16년
李書九以兵曹言啓曰慶熙宮衛將林華喆以其親病呈狀下鄕輪番之任不可久曠改差何如傳曰允
정조 16년
安廷玹以備邊司言啓曰三南道臣中巽軟尤甚者錦伯也亦卽嚴關査問委折以聞事命下矣依下敎發關査問於該道道臣處卽見忠淸監司李亨元所報則以爲不治守令之一味掩覆致勤査問之命一則死罪二則死罪縮伏待勘不知攸措而災糴兩政旣試蔑效睭賑一節將難責功者淸風新昌平澤三邑守宰纔已狀請變通恭俟處分爲辭矣臣於昨日筵席已有所陳達請推蒙允而今其報辭又如此該道臣之三守令論罷終近塞責譴罷之請在所不已而此時方伯遞易可悶至於問備一事再推亦涉煩複今姑置之更加各別嚴飭深察道內守令之臧否勤慢另行董飭振刷之政俾無如前因循罪上添罪之弊事分付何如傳曰允
정조 16년
李書九以御營廳言啓曰去九月二十五日本廳上番忠淸左道軍兵點考時代送軍邑守令及監點虞候論勘草記批旨允守令待麥秋拿來都點考虞候所爲可駭汰去後卿其拿致嚴棍以懲日後可也事命下矣前忠淸兵虞候李烷今始遞來自臣營拿致嚴棍十五度懲勵之意敢啓傳曰知道
정조 16년
李書九以武臣堂上朔試射試官意啓曰今日試射時巡將金潤國未滿四矢依承傳罷職何如傳曰以金潤國也故能守法而若李潤國儕類則敢損一髮乎試官推考此草記勿施差備官捉來嚴棍移送攸司照律可也
정조 16년
修撰沈興永疏曰伏以蔡濟恭遠竄之啓向旣允下公議始伸輿憤少洩實仰我殿下轉環之量俯察抑鬱之情庸施次第之典義理由此而可明王章由此而得正使亂賊有所知懼焉曾不移時仍王府草記有特放下敎嗚呼此何擧也此何事也濟恭罪惡關係旣重臣已隨參於初啓又爲臚列於賓對今不更贅而人臣無妄之辜皆因微眚之可恕薄過之可宥而言之也若彼擅作威福力護劇賊自是怙終之極罪而歸之無妄則豈不相反乎竄配以下之律律不當罪聖敎至當而今則竄配之典亦不施矣求之古今寧有是哉近來懲討每失寬恕而未有若今日處分之失當伏願聖上更加三思卽爲還寢特放之命仍令王府依例押付斷不可已也雖以李晴事言之星漢之逆是何等窮凶絶悖覆載之所不容而渠旣平日綢繆暗地醞釀衣食相資居處與同一動一靜無不相關前者渠疏之陰慘旣出星漢之手其後逆疏之凶慝又有參涉之跡國論沸騰衆憤轉激一番究覈窩窟可破根柢可拔而纔允臺啓旋命姑置臣不勝抑鬱憤慨之至亦願亟寢成命仍卽設鞫得情夬正當律焉仍伏念臣於館職自劃有素去就一節固無可論而向値大論之方張逃遁不得黽勉膺命實乖廉防尙靦面目今此新除之下臣雖欲貪冒恩榮竭蹶趨承而自來情勢理難復膺伏乞聖慈俯垂鑑諒亟許鐫改以肅朝綱以安私分千萬辛甚答曰省疏具悉首陳事有罪則責宜加倍原心則恕亦當加倍此待大臣之道也李晴事不允所辭依施
정조 16년
戶曹判書李命植疏曰伏以臣年邁病痼重之情地危臲便一僇人也棄物也杜門坫蟄宛轉床笫永絶當世之望矣迺者地官新命忽下於夢寐不到之中臣惝怳驚惑誠莫知其何以得此也臣以庸陋之質通籍餘四十年偏蒙隆渥踐歷華膴恩山德海圖報無階惟以筋力奔走爲塵刹之奉矣中歲貞疾到老逾劇間遭叵測之言遂至奉身而退五六年來一切世事便不相關凡係職名無論緊漫輒費辭遜樞府例銜尙未出肅兼管細務未免瘝廢以至起居之班陪扈之列亦不能隨參虧分曠禮罪戾層積有臣如此生不如死臣旣自甘於屛廢世亦殆忘其存歿蹤跡逖阻於前席姓名移徹於四聰今我聖上尙記簪履之舊有此收錄之眷臣拜擎華誥瞻望雲天自不禁感淚之盈襟也以此頌祝之忱戀結之私所宜趨造天門竭蹶叩謝之不暇而獨奈四維至重不可放倒殘骸垂盡無以轉動何哉且伏念度支重任也以臣謏寡竊稽前牒未記有掌計於懸車之齡者況臣兼有此情與病而耄又及之者乎鞶帶之禠必不待臣言之畢矣數昨庚牌冒犯違慢多日虛縻益增兢惶見今治理鼎新庶明勵翼臣獨頑然冥然若無省覺此何人哉伏惟有臨之明曲軫容光之照臣之不堪任不可出之義亦當入於淵鑑之洞察矣伏乞將臣職名亟賜鐫遞仍許屛退俾臣殘喘得延微諒獲遂以垂終始之惠以卒生成之澤焉臣神耗氣索數行文字艱辛締構書不盡意語失倫脊臣尤死罪臣纔成此疏方欲寫入之際卽伏見傳敎下者至以筋力不衰慰藉之豈爲影職責勵之仍有牌召之命噫一賤臣去就何關於聖念而諄諄之敎至及於此恩言出常木石猶感百回莊誦一倍惶惕只有伏地抆涕而已難進之義已具於上而賤疾實狀言之猥屑不敢毛擧矣視聽全衰便一聾瞽腰脚痿痺跬步難動筋力之衰旺非所可論大小緊冗俱未承膺蟄伏訟愆已多年所則尤豈敢以重務華貫爲侈觀瞻而誇寵靈之資乎荐承天牌一味違傲由前由後無非方命臣罪到此更加一層祇望早伏刑章以昭法紀焉答曰省疏具悉義無必遞理難曲諒卿其勿辭行公
정조 16년
兵曹判書鄭昌順疏曰伏以臣名忝前望復叨本兵之除夜深禁扃荐承庚牌之降更漏已闌瀆擾是懼受符體重慢命罪大雖不得不章皇出肅副急冒膺而臣於此職已試蔑效今爲六年之久矣中權之事務緊重如前微臣之庸姿蔑裂依舊而齒則加衰病又益痼在前精力之衰不至今日之甚猶且不免於僨誤自速於人言則矧今神精已耗膂力旣愆之時雖欲强策亦無奈何此不待臣辭之畢伏想聖明必有以處之矣且臣痰注腰脅之病實爲衰年難醫之症少有觸寒輒致增劇膝腿酸痛筋絡拘攣房闥之運扶杖而起跬步之動倚人而行將何以隨陪扈之列掌環衛之任哉至若軍旅之事鈐鞱之務以聖上則哲之明已諒臣儱侗之狀必不求之於臣責之於臣今此前單之受點不過一時之承乏目下病形斷無陳力之路受任有日已多瘝職之罪私心悚悶有不可言臣又職長戎垣任兼文苑兜攬踰分負乘致寇理所必至古有明訓雖在具備之全材猶宜逡巡而却顧臣是何人叨冒至此無才堪勝無福消受此尤臣集木之懼循墻之忱不能少須臾自安於心而此際金吾兼銜忽又縻身逆豎之拿覈有命本府之擧行時急區區迷執從前力辭於是職者誠不忍棄亡兄不暝之恨忘一天共戴之憤欲以去就辭受之節竊附忍痛含冤之義敢效古人不得則去之訓其心切悲其情甚苦若蒙閔覆之天曲賜照諒亦當哀矜而垂憐矣伏乞聖慈念萬物曲遂之仁推終始生成之澤將臣本兼諸任竝卽鐫遞以安私分以全微諒不勝大願答曰省疏具悉過矣卿其勿辭行公
정조 16년
平安監司李秉模疏曰伏以臣於日前伏讀下諸道飭敎首尾屢百言嚴如霜雪奮如雷霆一號令之間有足以破贓吏之心膽起蒼生之瘡痍譬如窮陰退聽於北陸陽德昭蘇於坯蟄大聖人順時布令之訏謨遠猷與上天同其載想於布政司宣揭之日莫不肅然悚聽曉然知國有懲貪之常憲民蒙弼敎之鴻化不獨山東父老少須臾之願也此時旬宣之任意必屬攬轡澄淸之人致望風解綬之效矣奈何西藩重寄忽及於如臣無似之身上而誤聖揀下而缺民望也凡今在朝簪紳孰非造化陶甄中物而以臣觀之若偏於臣毛髮頂踵猶屬泛論天地河海莫量高深臣雖無狀亦具彝性則豈不欲策勵駑鈍冀答萬一而識昏才短手不從心大州雄藩已試蔑效司馬度支無往非罪西關鎖鑰之責豈嘗一毫彷彿而無難冒膺於此時此任哉臣以備局有司之任諸道飭敎臣皆行會惟時藩任不着於臣而終夜代悚不氷而寒及奉新除當復如何方面之重何道不然而之屛之翰西爲其最地是檀箕之舊境接遼瀋之衝冠蓋之所相望舟車之所都會山河之壯名於天下財貨之富甲於國中而挽近以來百弊蝟集墨守橫斂而民力竭矣鄕帖公行而軍伍虛矣以言于庫儲則銀錢木布之擧無其實以言于糴簿則山沿峽野之多擁其虛江州之蔘稅雖蠲流亡猶未盡集列鎭之戶徵雖除侵漁難保永祛擧一道而無不受病此已聖鑑之所俯燭而靡安於乙丙之枕也是宜妙選廷臣必得如聖敎中不敢辜負之人擧以畀之然後始可以少紓西顧之憂而畢竟苟充乃至於此其爲朝廷之累非細故也噫耿結者報答之心難逢者報答之會而緣臣憒憒幸得此報答之會而無以遂報答之心與其不期辜負而自歸辜負莫如因其自知之明而早自鐫免臣情到此其亦慼矣連値齋日疏籲路阻今始略控衷懇伏乞聖明亟命遞改以重藩寄以安賤分千萬幸甚答曰省疏具悉莫曰外輕正取持重卿其勿辭往欽哉
정조 16년
左參贊朴祐源疏曰伏以一陽初生百祿滋至宗祊啓無疆之休邦籙屬維新之會臣民慶忭曷有其極仍伏念臣之今日所被恩命是豈臣所嘗自期也哉千萬匪意有隕自天臣始也驚惑不覺神爽之失守終焉隕越繼以感涕之無從臣本空疎一措大耳材識素乏文質無當策名以來不過爲祿仕榮親之計而自在簪筆之列偏蒙我聖上陶甄之澤根植單弱而庇覆若父母醜拙畢露而涵容如河海長處近密之地而榮寵曠絶濫竊華顯之職而兜攬殆遍穩步靑雲滾到卿月中夜思惟誠不知何以致此噫臣之頂踵毛髮皆聖主賜也欲報之德天高地厚而奈無尺寸之能未效涓埃之誠夙宵愧懼若隕淵谷區區所自勉惟在於益守謹拙全保身名以圖不報之報而已至若榮途進步豈有一分餘望而今玆陞擢又辱聖簡未知殿下奚取無似之賤不念公器之重耶夫八座峻秩也苟非望實俱優爲世所推則上不可以輕授下不可以冒叨歷數在廷豈有如臣庸愚濫廁是班者耶器盈則溢福過則災理之常也臣若不自量力貪榮冒進終至於狼狽顚頓則臣雖不足恤其於仰累則哲之明何哉此臣所以惶懼懍惕居寵若驚者也反復揣量實無堪承之望而時當陪扈不敢言私連値淸齋疏籲路阻不得不冒昧出肅而悚恧之忱歷日冞切玆敢略入文字仰暴衷懇伏乞聖慈察臣不稱之實諒臣由中之辭將臣新授職秩亟命收還以重官方以安微分不勝幸甚答曰省疏具悉卿其勿辭行公
정조 16년
右參贊李秉鼎疏曰伏以聖人履長茀祿鼎至瑞晷添尺衣之線丕基增磐泰之鞏慶忭頌禱八域同聲仍伏念臣之身非臣有也惟我殿下以天地覆燾之仁兼父母顧復之慈姿性顚妄而惟殿下詔敎之踪地畸危而惟殿下庇保之從前受恩河海莫量而乃若今夏所被尤是千古罕比肥髓遍浹恩渥頂踵都歸造化區區所自矢者惟是未死餘日蹈赴湯火冀有以仰答萬一歸見先臣故邇來六七朔之間銓部近密華誥盈握而有除輒膺不少辭巽者此豈臣視若固有全事貪戀而然哉每中夜無寐感激流涕怵焉驚惕不啻集木至於節次推排更進一步初非臣夢想攸到而乃於日者公退之際忽伏蒙天恩超臣二階授臣以資憲大夫都摠管繼以有西壁除命臣誠震凜駭惑五情爽失莫知所以自處也噫八座之秩至峻也升擢之典至重也苟非才德功庸茂著一世有足以厭服人心則上不可以輕授下不可以冒承而如臣無似之賤猥霑非常之渥無論臣私心恧蹙其所以累則哲之明而貽冥升之譏者果何如也況臣狂愚信心仇怨溢世以此而備數宰列叨參末議猶恐其更速顚覆辜負恩德今玆分外寵擢非但臣命卒之秋亦豈不有傷於我聖上終始全保之盛意乎適値大享之陪扈義急方物之監進體重雖不得不冒沒荐肅粗伸微忱而公憂私媿歷日靡定反覆揣量終難仍據玆敢披瀝肝血仰瀆崇嚴伏乞聖明俯察悃愊之懇曲垂生成之澤將臣新除職秩亟行收還以重公器俾安賤分千萬幸甚答曰省疏具悉卿其勿辭行公
정조 16년
司直白師謹疏曰伏以禮展殿宮聖孝克伸經宵回鑾玉體萬安臣民慶忭曷有其極仍伏念臣以人則至庸愚也以地則至單寒也而猥蒙聖上念舊拂拭之恩歷踐臺省致位緋玉者已踰涯分又以罪積逋慢譴補塞邑宥還屬耳而摠府新命忽下於千萬夢寐之外夫亞卿之秩卽古所謂命德之器也其在愼簡之道決不可以授之於人人也明矣今乃以如臣至庸愚至單寒者遽然畀之不少留難在微臣榮寵則極矣其奈誤聖恩而玷名器何哉臣聞命惝惶五內失守而只緣逖違之餘情急覲光義重陪衛不暇顧他章皇出肅而因仍蹲冒不但有乖於廉防實有過福招災之憂略陳文字敢暴衷懇伏乞聖明念臣言之非出例讓特許鐫改收還新命以重官方以安微分不勝幸甚答曰省疏具悉卿其勿辭行公
정조 16년
吏曹參議李冕膺疏曰伏以臣猥以庸陋之姿偏蒙奬拔之私通籍纔過五期陞資未及一年而喉舌要地禮部淸銜長第躐驟左右兜攬恩榮太盛涯分已溢寤寐憂惕如集于木千萬不自意天曹除旨又下於閟宮淸齋之日職在助祼義重駿奔他不遑顧冒昧肅命而又未能趁卽辭巽因仍蹲冒者已旬有餘日矣其爲去就之卽當廉隅之壞損無復餘地反躬慙惶無面可顯噫國之銓衡重任也峻選也參貳之責則政注之通塞人物之可否無不與聞參論苟不能優於辨別審於去取足以厭服人心則其不爲瘝厥官者鮮矣顧今世道日下物情難平隄防不嚴義理益晦甄別取舍必當必愼惟此時爲甚宜取資歷遍洽望實相副者畀之然後方可以不負其職而如臣者本自空疎百無一當通朝共知聖鑑悉燭則乃反承乏於事會備數於淸顯上而累則哲之明下以招苟充之譏僨誤顚沛可立而俟在臣之私雖不足恤其於聖朝重官方惜名器之道果何如也此臣所以踧踖危厲不敢須臾居者也且伏念臣父厚被隆渥屢長選部臣於臣父無能爲役而五六年之間又叨三銓之席榮耀極矣銘鏤深矣其欲任四方之誚議竭一身之誠力承繼家聲報答君恩固人情之常而誠以自知甚明自劃已固縱使怵畏義分冒沒承當徒致無補於國事有愧於私心區區難進之義更添一重百爾思量寧犯瀆擾之誅斷無蹲據之望此豈臣樂爲而然哉臣世受國恩天地莫量圖報一念夙宵耿耿旣無文學才猷可效涓埃惟有筋力奔奏或酬萬一而職又匪據此將不可得矣臣情到此良亦慼矣玆敢披瀝肝膈冒控宸嚴伏乞聖明亟賜諒察特命鐫改臣所叨職名俾公器無輕私分獲安焉答曰省疏具悉驟無彼此榜居先而年又加也勿辭察職
정조 16년
兩司箚子答曰省箚具悉瀆擾於公事不爲酬應之日者極爲駭然以待臺閣之意今始賜批而卿等爲先從重推考所請蔡濟恭事不允
정조 16년
正言金達淳上疏答曰省疏具悉今始賜批而不允
정조 16년
獻納尹羽烈疏答曰省疏具悉不允大小官之凡以陪班隨駕差祭受香皆不得呵導承旨亦然臺官亦然則勿論謬例有無其爲違式之罪爾無所逃而焉敢煩陳於疏中有若發明然乎爾則遞差因此思之近日大官以下受香之路皆從謬例呵導乎此後一遵法典事申飭
정조 16년
左尹李在學疏答曰省疏具悉矣
정조 16년
壬子十一月十七日午時上御重熙堂左承旨同副承旨入侍時左承旨金孝建同副承旨鄭致淳假注書鄭文始記注官金良倜承膺祚以次進伏訖上命孝建書尹羽烈疏批及公事判付訖命退承史以次退出
정조 16년
行都承旨沈煥之坐左承旨金孝建坐右承旨李書九坐左副承旨未差右副承旨李文會坐直同副承旨鄭致淳坐直注書李海淸仕一員未差假注書鄭文始仕直事變假注書申龜朝仕
정조 16년
李書九啓曰大司憲李𡊠執義宋民載掌令崔重圭持平宋俊載朴孝成引避退待掌令一員未差監察茶時之意敢啓傳曰知道
정조 16년
李書九啓曰大司憲李𡊠大司諫徐榮輔執義宋民載司諫鄭東觀掌令崔重圭持平宋俊載朴孝成引避退待已至經宿尙未處置事甚未安正言洪大協卽爲牌招以爲處置之地何如傳曰允
정조 16년
沈煥之啓曰左副承旨安廷玹今日不爲仕進卽爲牌招何如傳曰許遞前望單子入之
정조 16년
傳于金孝建曰左承旨入侍
정조 16년
傳于李書九曰右承旨入侍
정조 16년
鄭致淳啓曰今日抄啓文臣課講時何承旨進去乎敢稟傳曰右承旨進去
정조 16년
傳于李書九曰抄啓文臣金履載令該府拿囚能誦後草記
정조 16년
李書九啓曰卽伏見平安監司洪良浩狀啓則武烈祠營建時儒生助役錢還給後只當以擧行形止狀聞而特敎處分之下費辭自引揆以事體誠極未安推考警責何如傳曰允
정조 16년
李書九以兵曹言啓曰武臣堂上朔試射試所草記巡將金潤國未滿四矢罷職事傳曰以金潤國也故能守法而若李潤國儕類則敢損一髮乎試官推考此草記勿施差備官捉來嚴棍移送攸司照律可也事命下矣當該差備官李再賢嚴棍十五度後移送秋曹之意敢啓傳曰知道
정조 16년
李書九以刑曹言啓曰因武臣堂上朔試射試所草記差備官移送攸司照律可也事命下矣差備官李再賢係是出身令義禁府擧行何如傳曰後勿如是之意嚴飭可也
정조 16년
李書九以一所巡廳言啓曰今月十二日夜本所監軍臣尹魯東行巡於宮墻外二更五點到拱北門外先點軍堡軍次點座更幕則幕內寂無人聲故慮其有闕使本廳軍士往開幕門則煙氣突出微有火光故本廳軍士與軍堡軍卒同入幕中則座更兩漢顚仆於爐火之傍而火延於所着之衣服故軍士輩謂其爲炭煙所窒卽地曳出於幕門之外撲滅其衣服之火詳細看審則氣息已絶致斃的實云聞極驚駭卽招北部書員使之移置遠處更定他人替代座更而大抵座更法意本自嚴重草幕禁火尤當自別而以老殘衣薄之類苟充把立至於吸煙傷命之境該部擧行已極駭然且以行巡將領言之若隨更呼點俾不得入睡昏倒則宜不至此境而泛然過去未卽覺察之罪在所難免該部官員及當該將領竝令該府嚴勘何如傳曰允
정조 16년
李書九以禁衛營言啓曰今月十二日夜二更量宮墻外別巡邏哨官姜碩儒馳告內本營字內拱北門外坊民座更幕呼之不應事甚怪訝開門視之則炭火在傍煙氣滿幕座更軍二名俱爲致斃云故聞極驚駭卽爲摘奸則果如所告知委該部仍卽遠移座更則以他軍代立而直所禁火法意何等嚴重行巡將卒之不善申飭有此人物致死之擧者事極駭然當該別巡邏哨官姜碩儒爲先嚴棍汰去臣亦有常時不能檢飭之失惶恐待罪之意敢啓傳曰知道卿則勿待罪
정조 16년
李書九以義禁府言啓曰康津前縣監閔廷桓朴載淳李寅植洪秉臣古今島僉使李世豐丁景達徐正祜竝施竄配之典事承傳啓下矣閔廷桓平安道肅川府朴載淳安州牧李寅植博川郡洪秉臣咸鏡道洪原縣李世豐全羅道泰仁縣丁景達咸鏡道端川府徐正祜平安道价川郡竄配而以承傳內辭意具罪目依例發遣府書吏羅將押送于各其配所其中徐正祜自任所未及上來云發遣府吏所到處執捉押送配所何如傳曰允其中洪秉臣在官不過數朔其間淹病前旣聞之以公罪勘放可也
정조 16년
李書九以義禁府言啓曰康津前縣監洪秉臣竄配草記批旨內以公罪勘放事命下矣洪秉臣竄配以公罪收贖之意敢啓傳曰知道
정조 16년
正言洪大協啓曰請爲奴罪人河翼龍亟令王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問夬正典刑措辭見上大司憲李𡊠執義宋民載司諫鄭東觀掌令崔重圭持平宋俊載朴孝成以臣等俱以無似本不合於耳目之任只緣大論方張懲討是急他不暇顧章皇出肅略效沐浴之義而日昨蔡濟恭放送之命忽下於千萬夢想之外噫彼濟恭負國之罪遠竄之啓纔蒙允從而全釋之擧反歸銷刻臣等相顧愕眙不勝駭憤非不知慶忭之日瀆擾之爲惶悚而忠憤所激按住不得短箚聯陳恭俟處分卽伏見批旨下者以非時冒瀆責敎截嚴繼而有重推之命誠意未孚輿情莫洩臣等滿心慙恧無地自容以此情踪其何敢一刻晏然於臺次乎竝引嫌而退雖涉瀆擾義急懲討不可以此輕遞言官請行大司憲李𡊠執義宋民載司諫鄭東觀掌令崔重圭持平宋俊載朴孝成竝命出仕大司諫徐榮輔以臣人器無似本不合於淸朝耳目之任而日前薇垣除旨遽下於喉院坐直之時逃遁不得章皇出肅伏見目下處分之失當冒陳短疏仰請察納非不知深夜瀆擾之爲懼而良以事關懲討不容泯默恭俟屢日批旨尙靳誠未孚格心切愧恧間因內閣番次之苟艱而冒沒持被俄於兩司諸臺之引避而晏然在闕徒知未承批之例當縮伏不念同其罪之義無區別矇不覺悟未卽來避致有特敎重推之命臣滿心慙悚無地自容以此情踪其何敢一刻仍冒於臺次乎引嫌而退不卽引避亦自有據不可以此輕遞言官請大司諫徐榮輔命出仕答曰不允兩司處置事依啓諫長處置事未知其當更令弘文館處置
정조 16년
判府事金鍾秀疏批元本未下答曰省疏具悉卿懇積阻之餘探討於半夜前席至今甚以爲慰來章中兩件事皆不過筵懇中未罄底蘊者而批亦豈有他辭朴判府再疏留中本庸竢造朝當一番出示柳星漢事久未決之凝意觀於向者兩重臣疏批旣傾囷矣所請不允使卿任便往來出於曲爲之地卿須安心勿辭待召命時登筵席仍傳曰此批答遣史官傳諭
정조 16년
壬子十一月十八日午時上御誠正閣抄啓文臣課講入侍時右承旨李書九假注書鄭文始記注官金良倜承膺祚試官一提學吳載純檢校直提學李秉模以次進伏訖上命載純等開講申星模等應講訖仍命退諸臣以次退出
정조 16년
行都承旨沈煥之坐左承旨金孝建坐直右承旨李書九坐直左副承旨未差右副承旨李文會坐同副承旨鄭致淳坐注書李海淸仕一員未差假注書鄭文始仕直事變假注書申龜朝仕
정조 16년
藥房提調徐有隣副提調沈煥之啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道
정조 16년
鄭致淳啓曰明日常參經筵取稟傳曰右相新拜後尙未爲之常參則爲之經筵停次對兼行各司久任官亦以常參官同參事分付
정조 16년
備忘記北兵使崔景岳下直長弓一張長箭一部片箭一部筒兒一箇賜給
정조 16년
傳于李書九曰北兵使入侍
정조 16년
傳于李書九曰軍士房承旨入侍
정조 16년
以兵曹文臣朔試射試官望單子傳于李書九曰日寒如此置之可也
정조 16년
鄭致淳啓曰明日常參六曹長官當爲進參而戶曹判書李命植未肅拜待開門牌招以爲進參之地何如傳曰允
정조 16년
兵曹口傳政事以李得濟爲禁軍別將
정조 16년
以都摠府寶劍望單子傳于李書九曰未肅拜及奉命摠管許遞懸頉人及有親病人亦爲許遞與未差之代前望單子入之待下批牌招察任摠管中時帶領軍人減下差其代
정조 16년
摠管前望單子入之都摠管安春君鶴林君焴廣陵君烻副摠管李源林濟遠落點
정조 16년
李書九啓曰臣敬奉聖敎馳詣義禁府取考囚徒案則時囚罪人金履恭以北部都事座更軍苟充事也姜碩儒以禁衛哨官座更軍不爲隨更呼點事也所坐雖不甚重今纔就囚故竝姑爲仍囚仍詣刑曹取考典獄署囚徒案則緣坐罪人一名傳敎罪人一名結案罪人一名殺獄罪人一名僞作批旨罪人一名俱係重罪竝爲仍囚輕罪則無一人在囚之意敢啓傳曰知道金履恭考律以公罪功議區別勘放姜碩儒該營旣棍汰亦爲放送因此思之名雖拘留實則囚繋前此飭敎亦申嚴而此等放釋不爲擧論此後令廟堂各別嚴飭越法者隨現草記論罪可也
정조 16년
以全羅監司鄭民始狀啓求禮縣監李在天限麥秋仍任令該曹稟處事傳于李文會曰依狀請施行事回諭
정조 16년
以全羅監司鄭民始狀啓道內邑鎭將爲設賑賑穀六萬石特許劃下空名帖一千帳亦爲成給事令廟堂稟處傳于鄭致淳曰依狀請施行事令廟堂卽爲行會守令之勒奪富戶托以自備之弊各別申禁而民人之家計稍實出物勸分者考其石數最多者當別般論賞後收用竝以此意知悉事分付
정조 16년
正言洪大協啓曰臣於見職豈有一分勘承之望而適値大論方張處置爲急冒沒入來而至於徐榮輔事其所未及引避者亦自不爲無據故果置立科矣及伏承批旨不惟不賜允從更令玉署處置臣滿心惶蹙無地自容此莫非臣言辭拙訥誠未孚格之致以此情踪其何可一刻仍冒於臺次乎昨緣日暮今始來避所失尤大請命遞臣職答曰勿辭亦勿退待
정조 16년
兩司前望單子入之大司憲李祖承執義李周顯掌令宋煥箕李趾永司諫沈埉正言朴宗正落點
정조 16년
李書九以禁衛營言啓曰本營軍色從事官南公轍當此飭敎至嚴之時謂有情勢連爲申飭終不行公該色擧行若是遲滯致勤嚴敎揆以事體萬萬未安令該府拿問處之何如傳曰此草記豈可今始爲之乎卿則推考可也
정조 16년
李書九以備邊司言啓曰各軍門上來價布不卽捧處査問草記論罪事命下矣依下敎卽爲査問於各軍門則他軍門別無捧上遲滯之弊而禁衛營各邑價布之上來不卽捧者至於數十邑之多云當此極寒外邑下屬之許久棲屑在所矜悶而有此曠日抛置揆以事體誠甚駭然不能檢飭之當該大將李漢豐爲先從重推考此專由於郞廳之不卽行公以致遲滯當該郞廳南公轍令該府拿問處之何如傳曰禁御兩營爲小民難支之弊炮布雖這卽捧上弊猶依舊飭敎之下幺麽郞官焉敢若此雖無南公轍旣無郞官乎爲先汰去差代在先朝軍門郞廳李明煥之不卽行公至有拿入決棍之處分公轍則方撕捱於玉堂抑或爲說姑不嚴處此後玉堂行公之人無敢逡巡事嚴飭可也
정조 16년
李書九以義禁府言啓曰時囚罪人李義行李遇濟罷職放送事命下矣李義行李遇濟罷職放送之意敢啓傳曰知道
정조 16년
李書九以義禁府言啓曰時囚罪人金履載依下敎保放之意敢啓傳曰知道
정조 16년
李書九以義禁府言啓曰時囚罪人金履恭以公罪功議區別勘放姜碩儒放送事命下矣姜碩儒放送而金履恭傳旨內座更法意本自嚴重草幕禁火尤當自別而以老殘衣薄之類苟充把立至於吸煙傷命之境擧行已極駭然令該府嚴勘罪取考律文則大明律制書有違條有曰凡奉制書有所施行而違者杖一百矣金履恭杖一百以公罪收贖而其四代祖壽翼寧國功臣云功減一等杖九十收贖放送何如傳曰允
정조 16년
校理金羲淳修撰徐有鍊等箚曰伏以大司諫徐榮輔以臣人器無似本不合於淸朝耳目之任而日前薇垣除旨遽下於喉院坐直之時逃遁不得章皇出肅伏見目下處分之失當冒陳短疏仰請察納非不知深夜瀆擾之爲懼而良以事關懲討不容泯默恭竢屢日批旨尙靳誠未孚格心切愧恧間因內閣番次之苟艱而冒沒持被俄於兩司諸臺之引避而晏然在闕徒知未承批之例當縮伏不念同其罪之義無區別矇不覺悟未卽來避致有特敎重推之命臣滿心慙悚無地自容以此情踪其何敢一刻仍冒於臺次乎引嫌而退一時昧例雖緣生疎不可以此輕遞言官請大司諫徐榮輔出仕答曰省箚具悉處置事然則依施
정조 16년
右尹權以綱疏曰伏以臣之長短本末卽我聖上之所俯燭也以跡則至孤寒未有墻壁之依以性則至庸愚未有尺寸之技平日之區區所自期不過爲微末祿仕之計而榮途進取便屬夢外此固自知者甚明而惟殿下天地於臣父母於臣造化之功曲加陶甄慈覆之仁必欲咸就置之經幄之列而使之瞻依耿光擢之緋玉之秩而使之出入近密大小華顯前後揚歷何莫非洪恩異渥之自天有隕也哉臣由是感激一分圖酬之忱寤寐如結而百無可取之姿絲毫蔑效居常愧懼若隕淵谷迺者摠府特擢之命忽下於千萬匪意臣手奉恩誥驚感靡措揣分量器豈或有顚倒趨承之望而含恩畏義亦不敢爲逡巡違傲之計遂不得不隨牌叩謝而退自循省益切兢惶是何螻蟻賤臣叨此曠絶之恩數也此際又伏承亞尹除旨適値動駕之時獲參陪鑾之班榮耀極矣義分伸矣在臣廉隅宜卽控籲冀收匪分之恩資而瀆擾非時虛縻是懼間已赴坐於京兆就直於禁廬一味冒據爲日稍久自顧慙悚人將謂何第念亞卿之秩與庶僚自別其必地望素著才諝俱備而後始可擬議而臣於是數者未嘗一毫近似則其何敢憑恃恩造終始蹲仍以致累聖簡而玷名器也哉玆敢披瀝肝膈仰干崇聽伏乞聖明亟命還收臣新授之資以重官方以安私分不勝幸甚答曰省疏具悉卿其勿辭行公
정조 16년
副司直林濟遠疏曰伏以臣跡本孤畸姿又淺薄猥以糞土之賤獲近日月之光世無墻壁之依而惟聖明庇覆之才乏尺寸之長而惟聖明奬借之拔之寒遠之中置諸近密之列前躓後跋隨處曲保一資半級皆出特眷涓埃莫效雨露若偏歷數生平罔非造化感激之極隕結是期乃者暇還鄕廬之日伏承陞擢之命以臣爲嘉善大夫五衛都摠府副摠管者恩及草莽榮動桑梓如臣眇末何以得此手奉恩旨眼有淸血促敎繼下義分是懼近始來伏城闉行且徐丐處分摠府之命又降於此際屢除之下聖渥愈隆暫違之餘微忱自切不俟之義此心如丹而第臣所叨新資卽古所稱命德之器也或以才調而擢之或以久次而陞之於斯二者臣無一焉以才具則最譾劣以資歷則極淺短不料誤恩之降殆若循序而進罔功之賞有關嚬笑踰分之懼冞切負乘上焉而乖愼惜之義下焉而有僥濫之戒人雖不言臣豈無愧噫臣受恩如天圖報無地一分自效筋力是已顧何敢徒飾例讓强效難進而匪分之職只切懍蹙召牌之下末由承膺象魏入瞻雖寸心之如結鵜梁有譏奈公器之難冒玆敢隨詣闕下略陳衷懇伏乞聖慈天地父母俯諒臣不稱之實特收臣所授之資于以重名器而安賤分卽臣之區區大願也答曰省疏具悉卿其勿辭行公
정조 16년
壬子十一月十九日辰時上御誠正閣藥房入診軍士房承旨與北兵使同爲入侍時提調徐有隣副提調沈煥之右承旨李書九記事官李海淸假注書鄭文始記注官金良倜承膺祚北兵使崔景岳以次進伏訖有隣等曰聖體若何上曰一樣矣有隣等曰王大妃殿氣候若何上曰一樣矣有隣等曰惠慶宮氣候若何上曰一樣矣有隣曰醫官待令矣上曰置之上曰北兵使進前景岳職姓名訖上曰北閫體重異於他閫曾於湖閫時治績已聞故特除此任而莫曰遠不能知也朝家豈無聞知之道必善爲之可也仍命宣諭訖先退上曰奉常寺判官入侍賤臣承命出與奉常判官李東埴偕入進伏訖上曰聞永禧殿祭器大小不齊云其可成說乎此是莫重莫大之事以先大王重祀典之苦心至意七耋之年手裁尺量親寫定例毓祥宮諸處享祀一從尺度無或違式獨於南殿未及如例云事體極涉未安毋論鍮磁器與禮判及戶曹郞廳相議一從尺量磨鍊後來待可也仍命先退煥之曰臣等院中事有區區所懷矣出納惟允之職關係何如而及見政院壁上所付筵敎雖出於勵飭之聖意而臣等雖不忠無狀此筵敎收還之前所謂承宣之任烏在出納惟允之義哉還收筵敎亦有光於聖德故敢此仰達矣上曰予亦以爲如何而今聞卿言可謂得體豈不允從乎所下筵敎特令還收耳仍命退諸臣以次退出
정조 16년
壬子十一月十九日辰時上御重熙堂左承旨入侍時左承旨金孝建記事官李海淸記注官金良倜承膺祚以次進伏訖上命書傳敎曰就直牌之承召分義當然而今聞諸臺所轉對可知其意不在於無端承召宥還大臣之欲請反汗揆以臺體不必如是當初旣從公議公議已伸矣其後賜環細燭本心若此則上宥下爭將使止泊無期乎其所鎭安不欲過費聲氣自當有彌綸之方旣聞之後亦不可無飭當該詣臺臺臣一竝遞差此後此啓勿爲捧入又命書傳敎曰一寒如此該房承旨馳往禁府刑曹輕囚放釋其中金履載保放李義行近十日滯囚足懲侍衛班中路不知去處之罪罷職放送李遇濟所犯關係所重亦爲罷職放送又命書傳敎曰明日常參兩司不可不備員前望單子入之仍命退承史以次退出
정조 16년
行都承旨趙尙鎭牌不進行左承旨李祖承牌不進行右承旨林濟遠坐直左副承旨李冕膺牌不進右副承旨李益運牌不進同副承旨李殷模坐直注書李海淸仕一員未差假注書鄭文始仕直事變假注書申龜朝仕
정조 16년
林濟遠啓曰大司憲李祖承掌令李趾永未肅拜執義李周顯掌令宋煥箕在外持平二員未差監察茶時之意敢啓傳曰知道
정조 16년
林濟遠啓曰禁衛營將官來言今日本營軍兵日次私習云矣敢啓傳曰後日次爲之
정조 16년
林濟遠啓曰明日常參經筵取稟傳曰停
정조 16년
以二十一日輪對官望筒傳于林濟遠曰後日次同爲待令
정조 16년
以大司諫徐榮輔牌不進罷職傳旨傳于林濟遠曰只推更爲牌招
정조 16년
傳于林濟遠曰侍衛毛具
정조 16년
正言洪大協啓曰臣之言議風采豈有一分可堪於耳目之任而每一入來之日添一難冒之端仍因蹲據愧恧徒切惟彼蔡濟恭負國之罪決不可以乍允臺請遽命全釋故昨日僚臺就職專出於竊附聲討復伸公議而啓語未傳處分先下至使一國公共之論因此闕却輿情之憤鬱姑舍勿論實有欠於聖朝待臺閣嚴懲討之義而臣適忝同臺雖以引避未參於將啓之列而目見處分之過中憂慨之心通宵未已故臣適登前席竊以區區所懷有所仰達矣言纔起頭誨責備至臣蒼黃逬出恭俟處分矣繼伏承重推之命臣滿心惶懍無地措躬此莫非臣言旣巽軟誠未仰格之致以此情踪其何可一刻冒居於臺次乎請命遞斥臣職答曰勿辭亦勿退待
정조 16년
傳于林濟遠曰昨日該營草記泛然思之意謂撕捱於玉堂則從事官之逡巡容或似然更思從事官卽兩司通擬之職則汰去未免曲循草記批答勿施
정조 16년
傳于林濟遠曰狀啓以其疎略雖令還下送武士留滯之弊不可不念處分意在責備亦已出代前監司洪良浩敍用使之精白試取事令廟堂三懸鈴行會俾無應試武士齎糧久留之弊
정조 16년
以黃海監司李敬一狀啓谷山府民家失火事傳于林濟遠曰當寒失所極爲矜惻應式外加給米斗而殘燭戶還上身布蕩減小戶還上停退已納者令該守令參量蠲役於他條畢奠接後形止卽爲報營狀聞事嚴飭行會初四日之事今始報來當該府使畢捧糴後當嚴處道伯知悉狀聞
정조 16년
林濟遠啓曰卽者弘文館校理金羲淳修撰徐有鍊謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允牌招入直
정조 16년
林濟遠啓曰校理金羲淳修撰徐有鍊牌不進罷職傳旨今方捧入而玉堂上下番俱空事甚未安校理申大尹副校理林道浩李東稷卽爲牌招入直何如傳曰允
정조 16년
以校理金羲淳修撰徐有鍊牌不進罷職傳旨傳于林濟遠曰許遞
정조 16년
林濟遠啓曰玉堂備員間視事頉稟之意敢啓傳曰知道
정조 16년
傳于林濟遠曰大司諫徐榮輔所懷語多涉禁留中
정조 16년
傳于林濟遠曰疏批已下諸承旨牌招
정조 16년
傳于林濟遠曰宜令一伸廉隅諸承旨倂許遞
정조 16년
林濟遠啓曰坐直無人都承旨沈煥之卽爲牌招何如傳曰亦爲許遞前望單子入之待下批牌招推移入直
정조 16년
承旨前望單子入之趙尙鎭李祖承李益運李冕膺李殷模落點
정조 16년
傳于李殷模曰兵曹參判聞有實病許遞與未差之代前望單子入之待下批牌招入直
정조 16년
兵曹堂上前望單子入之參判李得臣參議李師濂參知李濟萬落點
정조 16년
以禮曹正郞金復仁司僕僉正趙觀鎭拿處傳旨傳于李殷模曰分揀
정조 16년
以訓鍊都監餉色郞廳李厚在拿處傳旨傳于李殷模曰分揀
정조 16년
傳于李殷模曰當該注書推考
정조 16년
林濟遠以都摠府言啓曰今日入直內三廳武兼禁軍及軍兵等當爲中日習射而親臨常參相値不得爲之之意敢啓傳曰知道
정조 16년
李殷模以壯勇營言啓曰古城鎭凡百措劃今旣粗備壯別軍官亦已定額其在激勸之政宜有甄拔之擧都試節目磨鍊書入依此定式遵行之意分付兵曹及該道道帥臣該鎭僉使亦令備局知悉何如傳曰允
정조 16년
李殷模以成均館同知館事意啓曰因生員李鈺應製呈券引小說體用常文字士習萬萬可駭爲先施以停擧之次之罰次堂知悉出表題每日做試滿五十首粘連草記事命下矣臣謹依聖敎生員李鈺招入齋舍使之留接連日試表今已滿五十首矣粘連以入之意敢啓傳曰考入
정조 16년
李殷模以成均館同知館事意啓曰生員李鈺課表五十首考入事命下矣臣謹依聖敎點抹以入而李鈺停擧旣伏承課表畢製後解罰之筵中聖敎今方解停之意敢啓傳曰知道
정조 16년
左承旨金孝建右承旨李書九右副承旨李文會同副承旨鄭致淳等疏曰伏以臣等俱以無似猥忝喉舌之任伏見日前所下聖敎之書揭院壁者有此後承宣不得爲疏啓覆難之命夫衮職有闕刑政失當則承宣之隨事陳戒有懷無隱卽是四百年常法美規也以我聖上察邇之德翕受之量豈不欲使開導群情恪守舊制而祗緣如臣等輩冒叨匪據言辭則不能剴切爭難則全欠誠實事多乖例動輒失措致有此一時非常之敎此固臣等之罪也怵於義分憂愛之忱雖未能自達顧其職名羞惡之情終有所不泯入登前席出對廷紳誠不覺背汗而顔騂昨因長僚之進言益著臣等之溺職及夫重臣鄭昌順之筵奏出而區區慙悚實欲鑽地而不可得也噫臣等不忠無狀之罪方自訟之不暇人言之來固宜甘心而其所論斥至謂無異於院隷則古人所謂臣不足言有辱朝廷者政爲臣等道也尙何顔面安然自廁於簪紳之列乎問備薄勘縱感包荒之恩仍因冒據尤添無恥之罪玆敢相率陳章徑出禁扃伏乞聖慈亟賜鐫削以靖私義仍降威罰以警具僚不勝大願省疏具悉不欲霜之積而氷至堅以矯枉之意特揭過於直之敎於院壁而名以承宣不得陳疏竝與豐儲倉進排之疏紙而禁之者誠無於前之擧也重臣之匡救予亦翕處爾等其可不受而爲謝於重臣所謂不如假注書之斥乎今人識太淺志太卑恇怯則不覺其凌犯不恇怯則甘自爲厮役向來被譴諸人姑無論其後爾等所爲能不有愧於知申乎知申事業固可尙重臣切直之言亦可謂近來無此作爾等勿辭察職須圖贖罪之方
정조 16년
行都承旨沈煥之疏曰伏以臣於院中諸僚之引義徑出不宜恬然自恕而獨居職次矣蓋臣於本月十二日伏奉承宣除命而入院中仰瞻壁上有下敎留揭者不勝震惕惶恧私與諸僚相對以爲挽近居是職者大不及古人凡係聖朝政令上下出納之際壞損院法辜負國恩自陷於重罪者踵相望也則今我殿下垂此敎者霜雪之肅雨露之慈竝寓於其中而使賤臣等有所惶而知所愧耳臣等固甚庸碌不敢當是職而是職之所掌諸條院規昭揭煌煌寔聖朝之所設萬世之可傳亦不可因臣等之無能遵行而遂廢之也昨蒙入侍幸近法座之顒昂喜陪天顔之溫粹臣仍敢恃君臣父子出天之性猥以諸僚相對講磨之說仰陳於前席其說則固非臣一人之意而先出於臣口者以臣無似忝居一院之長故耳又幸蒙聖度天大不加臣以妄言之罪仍許臣以退歸院中奉撤揭壁之下敎臣於是惶恐感激出對諸僚誦傳聖敎欽仰讚歎而已今者諸僚因重臣鄭昌順之筵斥一院至有陳章倂出之擧夫昌順之言雖出憂慨之意而其所爲言則欠於忠厚彼諸僚之引而爲嫌固其然矣臣亦院中之一人而自拜職之後凡三登筵席其間居職泯默之日亦云多矣今此被斥與諸僚實無異同之義玆敢短疏自列徑出禁扃伏乞察臣微懇鐫臣職名以治臣瀆擾之罪以肅朝綱千萬幸甚答曰省疏具悉昨日以前再登筵席皆齋日承候也卿何有絲毫可引之端況卿之惟允兵判替否如輪如翼爲近日朝象中頗可意卿其勿辭行公
정조 16년
行都承旨沈煥之坐行左承旨林濟遠坐右承旨金孝建坐左副承旨李書九坐右副承旨李文會坐直同副承旨鄭致淳坐直注書李海淸仕直一員未差假注書鄭文始仕事變假注書申龜朝仕
정조 16년
林濟遠啓曰來二十五日朝參日次矣敢啓傳曰停
정조 16년
林濟遠啓曰合辭方張之時兩司無詣臺之員事甚未安除在外外未肅拜人員竝卽牌招何如傳曰允
정조 16년
以賓廳日次武臣講書取稟傳于林濟遠曰便殿爲之
정조 16년
傳于林濟遠曰違牌承旨竝許遞前望單子入之待下批牌招察任
정조 16년
承旨前望單子入之沈煥之金孝建李書九鄭致淳落點
정조 16년
傳于林濟遠曰當該承旨遞差
정조 16년
傳于林濟遠曰承旨前望單子入之待下批牌招察任
정조 16년
傳于李文會曰留待諸臣入侍
정조 16년
傳于林濟遠曰武臣講書試官以下入侍
정조 16년
李文會啓曰校理申大尹副校理林道浩李東稷牌不進罷職傳旨今方捧入而副修撰尹光普在外玉堂上下番俱空事甚未安未差之代政官牌招開政差出待下批仍卽牌招推移入直之地何如傳曰允
정조 16년
以全羅假都事趙翼鉉狀啓順天府使李蘷遭母喪事傳于李文會曰本道本邑民事此時守令之遞易極爲切悶之次稍實邑中無論文蔭武有聲績守令今日政各別擇差待下批令廟堂三懸鈴直關使之除朝辭星火赴任其代亦令今日政差出當日給馬下送
정조 16년
林濟遠以吏批言啓曰戶曹判書李命植資級乃是輔國依例兼判書下批之意敢啓傳曰知道
정조 16년
有政吏批判書李𡊠參判李在學進參議未差左承旨林濟遠進以尹行任爲吏曹參議申應顯爲大司憲高宅謙爲校理申馥爲修撰金達淳爲軍資正閔斗爀爲戶曹佐郞徐理修爲長興主簿申大有爲永禧殿令李命植爲禮賓提調求禮縣監李在天仍任事承傳兼戶曹判書單李命植洪述祖爲順川府使李鼎烈爲淸安縣監
정조 16년
有政兵批判書洪檍病參判未差參議李濟萬病參知李身晦入直進同副承旨鄭致淳進知事李德星副護軍宋民載鄭東觀崔重圭副司直李文源曺允大趙尙鎭李祖承李冕膺安廷鉉申獻朝李益運李殷模金羲淳尹羽烈宋俊載朴孝成副司果沈興永徐有鍊副司正宋知濂以上竝單付
정조 16년
李文會啓曰大司憲申應顯牌招啓辭未下持平二員未差執義李周顯掌令宋煥箕俱在外掌令李祉永牌不進監察茶時之意敢啓傳曰知道
정조 16년
以前掌樂院提調李秉鼎鄭好仁削職傳旨傳于林濟遠曰謬例非今斯今則只以行公堂上捧現告事近斑駁若欲溯考似無限節此傳旨置之此後莫重法樂稱以三絃牌帖給之弊各別嚴禁
정조 16년
以抄啓文臣金達淳課試連三次居首加資傳旨傳于林濟遠曰登科屬耳以織毛馬裝一件代給
정조 16년
以金履銈尹龜錫李憲儒嚴耆李道善囚單子傳于林濟遠曰日寒如此放送
정조 16년
李書九以兵曹言啓曰今十一月二十一日親臨武臣賓廳講時都摠府都事金翰周宣傳官柳相亮金峻岳武臣兼宣傳官吳載衍禁衛營哨官金俶御營廳哨官李命源通禮院引儀金理一廣興倉主簿申大儞通鑑不通都摠府都事李鴻德宣傳官田遇聖將鑑不通依法典竝推考警責何如傳曰係是親臨特爲分揀可也
정조 16년
行兵曹判書鄭昌順疏曰伏以臣於昨日筵退之後晩始得見諸承宣徑出之疏臣之當日筵奏或恐聖人不屑之敎終歸矯枉之過竊附無隱遽有仰達承宣之任正在維允繳納疏啓竝令防禁則名以承宣實同假官有所爲辭不過汎論出納之任初無一毫箚着之言諸承宣之因此引義相率徑出固已過矣又其疏中院隷二字似非臣口之所發而今爲承宣自引之語擧措具在亦可按視臣誠訝惑莫省所以第臣奏對之言承宣之所參聞則宜無聽瑩之理而有此自引之擧或者過去之際乃有衝口之發而緣臣年衰神謊自言自妄之致耶毋論是言之有無如非臣一言之妄率則豈有此承宣之逬出臣心惶愧有不可言至若都承旨沈煥之疏中欠於忠厚之斥臣尤愧伏之不暇臣之尋常語言每多模稜筵席奏對全欠婉曲徑情之言無有修飾人或爲咎臣亦自訟幸蒙聖朝優暇之恩乃至於今猶自不懲今又妄發捫舌知悔撫躬莫追責備之言祇切悚恧且臣目下情病之外亦有私義之不容冒據者伏乞聖明將臣本兼諸任亟賜鐫斥仍治臣出位之罪以爲妄言者戒千萬幸甚臣無任云云答曰省疏具悉卿其勿辭行公
정조 16년
壬子十一月二十一日巳時上御誠正閣賓廳日次武臣講入侍時行都承旨沈煥之行左承旨林濟遠左副承旨李書九記事官李海淸假注書鄭文始記注官金良倜承膺祚試官副摠管李源兵曹參知李濟萬兵曹佐郞鄭觀輝以次進伏訖上曰開講宣傳官柳相亮等講書訖上曰詣臺臣入侍賤臣承命與大司諫徐榮輔偕入進伏榮輔曰臣於見職豈有一分堪承之望而昨因常參有命冒沒登筵略效懲討之義兼附匡救之忱仰陳所懷未蒙允兪旋又留中而又以語多涉禁爲敎臣且惶且恧無地自容此莫非臣人微言輕不能見孚之致以此情踪其何敢一刻晏然於臺次乎昨緣侵夜今始來避所失尤大請命遞斥臣職上曰勿辭亦勿退待榮輔曰請爲奴罪人河翼龍亟令王府設鞫得情夬正王法上曰不允榮輔曰請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允榮輔曰請逆賊尙魯亟施孥戮之典上曰不允榮輔曰請亟寢秋曹罪人柳師文放釋之命仍令王府設鞫嚴問夬正典刑措辭見上上曰不允仍命退諸臣以次退出
정조 16년
行都承旨沈煥之坐行左承旨林濟遠坐右承旨金孝建坐直左副承旨李書九坐右副承旨李師濂坐同副承旨金翰東坐直注書李海淸仕一員未差假注書鄭文始仕直事變假注書申龜朝仕
정조 16년
李書九啓曰大司憲申應顯牌招啓辭未下執義李周顯掌令宋煥箕在外掌令李趾永傳旨未下持平二員未差監察茶時之意敢啓傳曰知道請牌違牌及在外亞長竝許遞前望單子入之
정조 16년
沈煥之啓曰明日乃是小寒自明日日暖間視事頉稟之意敢啓傳曰知道
정조 16년
李書九啓曰禁衛營將官來言今日本營軍兵日次私習云矣敢啓傳曰知道
정조 16년
沈煥之啓曰新除授校理高宅謙時在全羅道昌平地修撰申馥時在慶尙道安東地經筵入番事緊竝斯速乘馹上來事下諭何如傳曰允
정조 16년
臺諫前望單子入之大司憲趙宗鉉司諫李太亨掌令沈奎魯落點掌令前望金達淳以執義書下落點
정조 16년
傳于林濟遠曰兵刑換房
정조 16년
以備邊司郞廳李成德禁衛營從事官李甲會拿處傳旨傳于李書九曰何足責分揀
정조 16년
兵曹口傳政事訓鍊主簿單王道常
정조 16년
傳于李書九曰滯囚可悶時囚中林泰遠趙永重如無發明之端切議區別先放送後草記
정조 16년
傳于金孝建曰臣下之不誠不敬其罪其律果何如也向於柳誼等處分又何等截嚴則雖以近來痼瘼積弊之難於矯正意謂有一分知戢之效矣今見臺臣朴宗正之疏萬萬駭然萬萬寒心此豈特宗正之罪也一則朝象之使然一則俗習之使然若此而其可曰國有臺閣乎宗正疏中無姓無名而只稱一罪人仍請覈問往古來今寧有如許事體乎若以拘於禁令而不敢書姓名云爾則竝與本事而勿書可也焉敢爲此無嚴之擧乎正言朴宗正爲先遞差出付禁府嚴問口招以聞
정조 16년
金孝建啓曰朴宗正疏中所請王府一罪人劃卽擧行事依施矣所當卽捧傳旨而原疏旣無罪人姓名末由擧行宗正今方拿囚令該府爲先査問一罪人姓名以爲卽捧傳旨之地何如傳曰不問可知爲尹永僖而其在國體不可以臆見捧傳旨則到今勢將依此爲之然尹永僖先已就囚渠疏中一罪人之姓名果是尹永僖與否令該府添問目捧供以存事面可也
정조 16년
承旨前望單子入之李師濂金翰東落點
정조 16년
傳于李書九曰新除授金吾堂上牌招先參坐後謝恩
정조 16년
禁府堂上前望單子入之知義禁李𡊠朴祐源司義禁趙心泰落點
정조 16년
李師濂以禮曹言啓曰今十一月二十日常參兼行次對入侍時工曹正郞鄭殷祥所懷臣年前待罪廟司時取見祭享所用瓦㽅則體樣不齊陶法不精故臣待罪本曹後招致甕器店人各別嚴飭使之務盡精潔看品後進排則店漢所告內本曹定例雖以五大享時番番進排爲式間以前排仍用每一年或二三次進排云大抵瓦器與鍮器沙器有異或脂凝難洗或塵汚不潔臘享前雖難準備以用此後則每於祭享時依定數新備進排以爲捨舊用新之地何如上曰禮判問于本署指一草記可也事命下矣問于本署則以爲宗廟每祭享所用瓦㽅本爲一百二十五箇永寧殿每祭享所用瓦㽅本爲八十七箇而卽今工曹進排之數則宗廟每祭享例以七十箇進排永寧殿每祭享例以五十箇進排者其來已久若或有脂凝塵汚之件則以新進排者次次改備云矣凡祭享所用之器隨頉隨改自是規例今若以仍排之未安每每全數新備則舊件之合用者亦將無故委積難於區處恐不如仍舊之爲愈而每於祭享時使廟司一一審視俾無當改不改致有欠敬之端而至若所懷中體樣不齊陶法不精之弊則全在該曹檢飭之如何以此意亦爲各別申飭何如傳曰允